D’après A 

Ego officialis curie Bisuntine et ego Odo archidiaconus de Faverneio notum facimus universis presentem paginam inspecturis quod nobilis vir Johannes dominus de Rocha dedit et concessit in perpetuam elemosinam Deo et ecclesie beate Marie Bellevallis et fratribus ibidem Domino famulantibus molendinum illud quod ipse construi fecerat subtus molendinum ejusdem ecclesie dictum de Molin Martyn tali modo quod ipse vel heredes sui vel aliquis de potestate sua non possunt nec debent in perpetuum a superiori molendino monachorum usque ad fluvium de Loygnon molendinum aliquod construere in rivo qui vocatur Corcelles. Et si aliquis construeret, dictus nobilis promisit bona fide pro viribus resistere. Concessit etiam viam per terram suam eundo et redeundo ad eadem molendina et viam quarralem ab uno molendino ad aliud molendinum et vivarium inter duo molendina et pisces ejusdem vivarii et pro velle suo poterunt fratres Bellevallis facere aliud molendinum et batatorium et fullorium juxta inferius molendinum. Sedes vero eorumdem molendinorum et exclusas possunt libere elevare et abbessare pro velle suo. Si autem pro elevatione predicta aqua occupaverit et dampnum fecerit de terra dicti nobilis vel hominum suorum usque ad tres partes unius falcature prati, concedit eidem ecclesie et quittat in perpetuum pro dampno facto. Si autem amplius dampnificatum fuerit, ad dictum duorum bonorum virorum ab utraque parte electorum debent eidem nobili abbas et conventus Bellevallis in precio rationabili recompensare. Potest autem idem nobilis piscari in eisdem vivariis quotiens voluerit sine dampno molendinorum et sine ruptura exclusarum. Concessit etiam predicte ecclesie omnia usuaria pro dictis molendinis in terra sua ad faciendum et reparandum eadem in petrariis, terris, nemoribus ad omnes usus necessarios ipsorum edificiorum et excluse et ad omnia necessaria eorum qui ibidem fuerint et habitaverint sicut habent homines manilis de Molyn Martyn. Promisit autem dictus nobilis hec omnia in pace tenere a se et a suis in perpetuum et bona fide contra omnes homines pro toto posse suo legitime pacificare et guarantire. Hec vero omnia, sicut superius annotata continentur, laudaverunt et similiter in perpetuam elemosinam concesserunt liberi ejusdem nobilis videlicet Johanneta et Guido. Ut autem hec omnia rata et firma in eternum permaneant, ad petitionem utriusque partis sigilla nostra cum sigillo ejusdem nobilis presenti sunt appensa pagine in munimen et testimonium veritatis. Actum anno dominice Incarnationis .M°. CC°. quadragesimo sexto.